stanford-oval/wikipedia huggingface dataset:
נמל התעופה מילאנו-לינאטה
תחבורה אל הנמל וממנו

אלה הדרכים להגיע לנמל התעופה מילאנו-לינאטה:
רכבת תחתית - קו המטרו הכחול M4 מגיע מתחנת סן בבילה (San Babila מרכז מילאנו), עד לנמל התעופה לינאטה. תחנת סן בבילה מרוחקת תחנת אחת בלבד בקו המטרו האדום M1 מתחנת הדואומו של מילאנו, שהוא הלב התיירותי של העיר.
רכבת - תחנת הרכבת הקרובה ביותר לנמל התעופה נמצאת במרחק של למעלה מקילומטר ועל כן, מתחייב אליו וממנו שימוש באמצעי תחבורה נוסף.
אוטובוס - קו אוטובוס מספר 73 נסע בעבר בתדירות גבוהה אל ומפיאצה סן בבילה (Piazza San Babila) במרכז מילאנו. הקו בוטל לאחר הפעלת תחנת מטרו לקו M4 בנמל התעופה. קווי אוטובוס אחרים נוסעים מנמל התעופה מלפנסה ליעדים נוספים, לערים שבסביבה, ולתחנת הרכבת המרכזית. קיימים גם שירותי שאטל במיניבוסים.
מונית - כיוון שנמל התעופה מרוחק רק 7–8 ק"מ מלב מילאנו, ניתן להשתמש גם במוניות במחיר סביר, להגעה ויציאה מהנמל.
ראו גם

נמל התעופה מילאנו-מלפנסה
נמל התעופה הבין-לאומי אוריו אל סריו-בברגמו
נמל התעופה ורונה-וילפרנקה
נמל התעופה הבין-לאומי ונציה מרקו פולו
גלריה

נמל התעופה לינאטה, מראה מלמעלה.
היציאה לתחנת המטרו קו M4.
טרמינל מרכזי, בן שלוש קומות.
מצבת זיכרון לאסון המטוסים החמור שהתרחש באוקטובר 2001.
הערות שוליים

↑  Elena Rostan, Enrico Forlanini: the innovator who made his drea ams come true, Frontiere - Politecnico di Milano, ‏2022-01-18 (באנגלית אמריקאית)
↑  Milan, Italy’s Industrial and Financial Capital | Prologis, www.prologis.it, ‏2018-05-18 (באנגלית)
↑  How Milan Became the Fashion Capital of the World, Italy Segreta, ‏2024-08-27 (באנגלית אמריקאית)
1 2  Milano Linate Airport Climate, Weather By Month, Average Temperature (Italy) - Weather Spark, weatherspark.com (באנגלית)
↑  [https://www.midstreamlighting.com/wp-content/uploads/2020/07/Linate-Airport-Aviation-Case-Study.pdf AVIATION PROJECT CASE STUDY
Milan Linate Airport (LIN)], ‏MIDSTREAM (באנגלית)
↑  Milano-Taliedo Airport profile - Aviation Safety Network, aviation-safety.net
↑  Linate Airport (באנגלית), באתר www.airports-worldwide.com
↑  Milano Linate Airport - Functional reconfiguration and architectural renovation, SOCIETÀ PER AZIONI ESERCIZI AEROPORTUALI S. (באנגלית)
1 2  Federico, Milan Linate Airport - Spotting Guide, spotterguide.net, ‏2018-04-04 (באנגלית אמריקאית)
↑  Airport | Milan Linate Airport, www.milanolinate-airport.com (באנגלית)
↑  TravelTank | Cheap Flights, Hotels and Holidays, TravelTank (באנגלית)
↑  Aeroporti italiani: nuovo record storico, nel 2023 sfiorati i 200 milioni di passeggeri, Assaeroporti, ‏2024-01-31 (באיטלקית)
↑  Milan Linate city airport wins Europe’s Best Airport Award 2023, Routes, ‏2023-07-05 (באנגלית בריטית)
↑  Matteo Colucci, The Linate Airport Disaster: How Was It Possible?, Medium, ‏2024-02-02 (באנגלית)
↑  Jake Hardiman, The Linate Airport Disaster: Italy's Worst Aviation Accident, Simple Flying, ‏2022-01-12 (באנגלית)
↑  Accident Learjet 45 I-ERJC, Sunday 1 June 2003, asn.flightsafety.org (באנגלית)
↑  Metro Milan - How to move in Milan., Metro Milan (באנגלית בריטית)
↑  meetthecities.com, M. T. C. Editor, Milan - Linate Airport (באנגלית), באתר Meet The Cities, ‏2018-02-25
| --- | --- |
בקרת זהויות :  VIAF: 311276803   WorldCat (עם VIAF): 311276803
סופרבול

| --- | --- |


 ענף:  פוטבול 
 תאריך ייסוד:  1967 
 ארגון מפעיל:  NFL 
 www.nfl.com/super-bowl
 
לוגו הסופרבול
סופרבול (באנגלית: Super Bowl) הוא משחק ההכרעה השנתי של אליפות ליגת ה-NFL, שהיא ליגת הפוטבול המקצוענית בארצות הברית. המשחק, שנערך ביום ראשון השני של חודש פברואר, נחשב לאירוע חגיגי ומיוחד שמהווה מעין חג בתרבות ארצות הברית, המכונה "סופרבול סאנדיי". מעבר למשחק עצמו, הסופרבול מתאפיין גם בחגיגות ובאירועים הנלווים לו, ובפרט במוזיקאים המפורסמים המופיעים במופע טרום המשחק ובמופע המחצית. באופן מסורתי, המשחק הוא תשדיר הטלוויזיה בעל הרייטינג הגבוה ביותר בארצות הברית. בסופרבול LIX שנערך ב-2025 צפו בממוצע כ- 127.7 מיליון צופים - שיא צפייה בהיסטוריה האמריקאית בתוכנית טלוויזיה ששודרה ברשת אחת. עובדה זו הופכת את הסופרבול לבמה הפרסומית היוקרתית ביותר בטלוויזיה האמריקאית.
משחק הסופרבול הראשון, סופרבול I, נערך ב-15 בינואר 1967, כחלק מההחלטה לאחד לליגה אחת את ליגת ה-NFL ויריבתה דאז, ליגת ה-AFL, שפעלו בארצות הברית במקביל בשנות ה-60. עד להשלמת האיחוד בשנת 1970, שתי האלופות של הליגות השונות שיחקו באליפות העולם של ה-AFL-NFL. לאחר האיחוד בשנת 1970, נוצרו שתי חטיבות: חטיבת הפוטבול האמריקאי (AFC) וחטיבת הפוטבול הלאומית (NFC) והסופרבול הפך למשחק הגמר הרשמי של ה-NFL, אשר מפגיש בין האלופות של שתי החטיבות.
נהוג לציין את המספר הסידורי של תחרות הסופרבול בספרות רומיות, אולם המנהג הזה החל רק מסופרבול V (סופרבול 5), וזאת במקום לציין את השנה בה המשחק משוחק. הסיבה לסימון זה נעוצה בכך שעונת NFL מתפרשת על חלקים של שתי שנים אזרחיות; לדוגמה: אלופי סופרבול V - הבולטימור קולטס, הם אלופי עונת 1970, למרות שמשחק הגמר שוחק בינואר 1971. יוצא דופן הוא משחק הסופרבול של שנת 2016, שמותג על ידי הליגה כ"סופרבול 50", במקום "סופרבול L" משום שלאות L קונוטציות שליליות של הפסד ומפסידנות.
משחק הסופרבול האחרון, סופרבול LIX, התקיים ב-9 בפברואר 2025 ובו ניצחה פילדלפיה איגלס את קנזס סיטי צ'יפס 40–22.
היסטוריה

הסופרבול נוצר כתוצאה מאיחוד בין שתי ליגות יריבות ה-NFL וה-AFL. אחד התנאים למיזוג היה שיתקיים משחק גמר שיפגיש בין אלופות שתי הליגות ה"יריבות". סטיב סייבול, נשיא NFL films וחבר היכל התהילה של ה-NFL, טוען שקומישינר ה-NFL באותה התקופה, פיט רוזל, רצה לקרוא למשחק הגמר "האחד הגדול". במהלך אחד הדיונים, מקים ה-AFL ובעלי הקנזס סיטי צ'יפס, לאמר האנט, התבדח וקרא למשחק האליפות בין הליגות "סופרבול" (super bowl). האנט חשב על השם, כשראה את ילדיו משחקים בצעצוע הנקרא "סופר-כדור" (super ball, הגיית השמות באנגלית היא כמעט זהה). הכדור מוצג כיום במוזיאון היכל התהילה של ה-NFL בקנטון אוהיו. לשם היה צליל מוכר, משום שהכינוי של משחקי הגמר של המכללות היה "משחקי בול" (bowl games) (המונח "bowl", מקורו מהצירוף "Rose bowl", שנוצר כיוון שהאצטדיון בו נערך המשחק דמה לקערה). האנט הציע להשתמש זמנית במונח עד שיומצא שם טוב יותר, אבל המונח סופרבול התקבע.
אחרי שגרין ביי פאקרס ניצחה בשני משחקי הגמר הראשונים, חששו כמה בעלי הקבוצות מן העתיד של המיזוג שאך זה התבצע. רבים העלו ספקות בקשר ליכולת התחרותיות של קבוצות ה-AFL מול יריבותיהן מן ה-NFL. חששות אלו התבדו לאחר הסנסציה בסופרבול 3, בו ניצחה ניו יורק ג'טס מה-AFL את בולטימור קולטס, ושנה לאחר מכן קנזס סיטי צ'יפס מה-AFL ניצחו את נציגת ה-NFL, מינסוטה ויקינגס, בתוצאה 7–23 בסופרבול 4, שהתקיים בניו אורלינס. היה זה משחק הגמר האחרון בין הליגות (מאז, נפגשות למשחק הגמר האלופות של חטיבות ה-NFC וה-AFC).
המשחק מתקיים מדי שנה, תמיד ביום ראשון, כמשחק הגמר של משחקי הפליי-אוף של ה-NFL. בתחילה, המשחק שוחק במהלך חודש ינואר, בגלל עונה סדירה שהכילה 14 משחקים ומשחקי פליי-אוף. במהלך השנים המשחק התקדם מיום ראשון של השבוע השני בינואר, ליום ראשון של השבוע השלישי, ולאחר מכן גם של השבוע הרביעי. בהמשך המשחק שוחק ביום ראשון של השבוע הראשון של פברואר, כתוצאה מעונה סדירה של 17 מחזורים (16 משחקים לכל קבוצה, ועוד שבוע הפסקה) וכן משחקי פלייאוף. החל מעונת 2021 שהורחבה ל-18 מחזורים המשחק משוחק ביום ראשון בשבוע השני של פברואר. הקומישינר לשעבר, פיט רוזל, בזכות יכולתו להנהיג את הצדדים, נחשב ל"מוח" שמאחורי המיזוג, ולאיש אשר קיבע את הסופרבול בתודעה.
הקבוצה שמנצחת במשחק הגמר זוכה בגביע וינס לומברדי, גביע על שם המאמן של הגרין ביי פאקרס, שזכה עם קבוצתו בשני הסופרבולים הראשונים, ובחמש אליפויות ה-NFL שהתקיימו לפני המיזוג. הגביע נועד להנציח את שמו של וינס לומברדי, שמת בספטמבר 1970. הגביע, בשמו החדש, הוענק לראשונה לבולטימור קולטס, שניצחו בסופרבול V במיאמי.
סיקור תקשורתי

הסופרבול הוא המשדר הנצפה ביותר מדי שנה בטלוויזיה האמריקאית. לסופרבול יש אחוזי רייטינג גבוהים בכל קנה מידה, שעומדים על מעל 40% מכל משקי הבית בארצות הברית, ומעל 60% מכל מקלטי הטלוויזיה הפעילים. בכל רגע ממשך השידור, צופים בסופרבול למעלה מ-100 מיליון אמריקאים. כמו כן, מוערך שכ-130–140 מיליון אמריקאים נוספים צופים בחלק כלשהו של המשחק. הודעות לתקשורת מטעם ה-NFL העריכו כי במשחק צופים למעלה ממיליארד צופים בכל העולם. עם זאת, יש המעריכים כי המספר נמוך משמעותית, ושהעניין במשחק מחוץ לצפון אמריקה נמוך. שיא הרייטינג למשדר סופרבול - 49.1% (49.1/73), נרשם ב-1982, ואילו שיא הצופים, בהיבט של ממוצע לאורך המשדר כולו, נרשם בסופרבול שהתקיים ב-2024 עם ממוצע של 123.4 מיליון צופים - משדר הטלוויזיה הנצפה ביותר בתולדות הטלוויזיה האמריקאית.
בהתאם לסיכומים בין רשתות השידור עם הנהלת ה-NFL, מדי שנה משודר המשחק ברשת ארצית אחרת.
על אף ש"סופרבול I" סוקר גם על ידי רשת NBC וגם על ידי רשת CBS, התיעוד היחיד של המשחק שהיה זמין עד 2011, היה קטע וידאו בן מספר שניות. הסיבה לכך היא, שברשתות הטלוויזיה (עוד מימיהן הראשונים ועד שנות ה-60), נהגו למחוק את קטעי הווידאו, מתוך שיקול שהצופים לא מעוניינים לצפות בשידור חוזר של משחק שכבר שודר, וגם משום שסרטי הצילום היו יקרים באותה תקופה. ב-2005 אותרה קלטת של השידור, לאחר ששהתה בעליית גג בפנסילבניה במשך כ-38 שנים. הקלטת שופצה והופצה ב-2011.
פרסומות

בעקבות פרסומת בשנת 1984 של חברת המחשבים אפל, שביים רידלי סקוט, בה הציגו את מחשב המקינטוש, זמן הפרסום בסופרבול הפך לבמה המרכזית של פרסומות לקונספטים חדשים או מקום שידור לפרסומות גרנדיוזיות ויקרות במיוחד. זמן הפרסום במהלך המשחק נחשב ליוקרתי מאוד בזכות הרייטינג העצום, ומחירו עולה בכל שנה. זמן פרסום בסופרבול LII ב-2018 נמכר בסכום שיא של 7.7 מיליון דולר ל"ספוט" (30 שניות) וזאת לעומת כ-5 מיליון דולר בסופרבול LI. על פי הערכות של NBC ופורבס, שווי החשיפה של אותו זמן פרסום ב-2015 היה כ-10 מיליון דולר.
בידור

בשנים המוקדמות, משחקי הגמר או הסופרבולים הציגו במהלך הפסקת המחצית מצעדים של מכללות ובתי ספר מקומיים. עם הזמן, ככל שהמשחק הפך לנצפה יותר כך גם גדל פוטנציאל החשיפה שבו. עובדה זו הובילה למגמה, בה מופיעים אמנים ומוזיקאים מפורסמים במופעי טרום המשחק והמחצית, ואפילו באים רק כדי לשיר את המנון ארצות הברית. שלא כמו במשחקי העונה הסדירה, בסופרבול, מחצית המשחק מקבלת פרק זמן מיוחד של חצי שעה בשביל מופע המחצית.
הופעה מרגשת במיוחד הייתה בסופרבול XXXVI ב-2002, כאשר להקת U2 הופיעה, ובזמן השיר השני שלהם: "Where the Streets Have No Name", הוקרנו על מסך ענק שמות ההרוגים בפיגועי 11 בספטמבר.
אירוע מעורר מחלוקת התרחש בסופרבול XXXVIII ב-2004, כאשר הזמר ג'סטין טימברלייק הוריד חלק מהבגד של הזמרת ג'נט ג'קסון וחשף את שדה הימני, אותו כיסה רק עגיל דמוי כוכב. ג'קסון וטימברלייק התייחסו לתקרית כאל "תאונה" והגדירו אותה בתור "תאונת מלתחה". המשחק שודר ברשת CBS וערוץ MTV (באותה עת, חברה אחות של CBS מקבוצת ויאקום) שהפיק את מופע המחצית, העביר ברגע התקרית לזווית צילום רחבה במיוחד ועבר להפסקת פרסומות, אך תצלומי תקריב של התקרית הופיעו די מהרה ברשת האינטרנט. ה-NFL, שהובכו מהתקרית, החליטו להחרים את MTV ולמנוע מהם להפיק אירועי מחצית של משדרי ספורט בכל קנה מידה. רשת CBS נקנסו על ידי ה-FCC (רשות התקשורת הפדרלית של ממשלת ארצות הברית) בסכום של 225,000 דולר בשל התקרית; קנס שבוטל ב-2008 על ידי בית המשפט הפדרלי. בשנה לאחר מכן, בסופרבול XXXIX, הופיע במופע המחצית הזמר והיוצר פול מקרטני, בלא שנרשמו תקריות מעוררות מחלוקת.
במשחק סופרבול XLVI ב-2012, הופיעה הזמרת מדונה עם מחרוזת מלהיטיה והסינגל הראשון שלה מהאלבום ה-12, MDNA: Give Me All Your Luvin'. במהלך ההופעה, השתתפו הצמד המוזיקלי LMFAO, הזמר סי-לו גרין והזמרות M.I.A. וניקי מינאז', אשר משתתפות גם בקליפ של "Give Me All Your Luvin'". במהלך ההופעה, נרשמה שערורייה, כשהראפרית M.I.A. הפנתה אצבע משולשת למצלמה. הרשת המשדרת הביעה התנצלות והליגה תבעה את הזמרת בסכום של 16.6 מיליון דולר.
מיקום

41 מתוך 59 משחקי הגמר שוחקו באחת משלוש המדינות: פלורידה (17 פעמים), קליפורניה (13 פעמים) ולואיזיאנה (11 פעמים), הערים המארחות העיקריות הן ניו אורלינס שבלואיזיאנה (11 פעמים), אזור מיאמי רבתי (11 פעמים), ואזור לוס אנג'לס רבתי (8 פעמים). טמפה שבפלורידה אירחה את הסופרבול 5 פעמים וסן דייגו שבקליפורניה, יוסטון שבטקסס, אטלנטה שבג'ורג'יה וגלנדייל שבאריזונה שלוש פעמים כל אחת. אחת הסיבות העיקריות לריכוז הרב של המשחקים במספר כה מצומצם של ערים בדרום ארצות הברית, הוא סעיף בתקנון ה-NFL, הקובע טמפרטורה ממוצעת מינימלית לקיום המשחק, של 50 מעלות פרנהייט (כ-10 מעלות צלזיוס). המשחקים שהתקיימו באזורים צפוניים וקרים יותר התרחשו רק באצטדיונים מקורים. למרות הגבלה זו, חרגו ראשי הקבוצות בבחירת המארחת לשנת 2014, כשקבעו כי המשחק יתקיים באצטדיון מטלייף החדש, שבניו ג'רזי.
לאחר שסופת ההוריקן קתרינה פגעה בלואיזיאנה סופרדום ובעיר ניו אורלינס, ולאחר תיקון חלקי של הנזקים, העיר הגישה הצעה לאירוח המשחק פעם נוספת. ההצעה התקבלה ב-2009, והעיר אירחה את סופרבול XLVII ב-2013.
מיקום > תהליך הבחירה

המקום שבו מתקיים הסופרבול נבחר על ידי ה-NFL מבעוד מועד, בדרך-כלל 3 עד 5 שנים מראש. ערים אשר מעוניינות לארח את המשחק מגישות הצעות לוועדה, ונבדקות לפי פרמטרים כמו מצב האצטדיון והיכולת להכיל את הקהל הרב. לאחר מכן, בעלי ה-NFL נפגשים כדי להחליט על המיקום. נכון ל-2025, ידוע מיקום המשחקים ב-2026, "סופרבול LX", באצטדיון ליוויס, ב-2027 באצטדיון SoFi וב-2028 באצטדיון מרצדס-בנץ. ב-2007 הציע קומישינר הליגה, רוג'ר גודל, שבעתיד ישוחק הסופרבול באצטדיון ומבלי, באנגליה.
מיקום > קביעת הקבוצה המארחת

הקבוצה המארחת נבחרת לסירוגין: מה-NFC - בשנים אי זוגיות, ומה-AFC - בשנים זוגיות. הקביעה הזו החלה כבר מהמשחק הראשון, בו גרין ביי פאקרס הייתה הקבוצה המארחת. מאז סופרבול XII, שנערך בינואר 1979, לקבוצה המארחת ניתנה האפשרות לבחור את המדים (צבעוניים או לבנים). רוב הקבוצות המארחות בחרו ללבוש את המדים הצבעוניים, אולם היו כמה קבוצות שבחרו במדים הלבנים, כמו דאלאס קאובויס (מאז שנת 1965), וושינגטון רדסקינס (סופרבול XVII ומאז הגעת המאמן ג'ו גיבס ב-1981) ודנבר ברונקוס (בסופרבול 50, ב-2016), שלאחר 4 הפסדים בהופעותיהם במדים הכתומים החליטו על שינוי בתקווה שאיתו גם יבוא הניצחון - דבר שאכן קרה.
זכויות יוצרים

ה-NFL מקפידים על מניעת שימוש מסחרי לא מורשה בסמליה המסחריים: "NFL", "סופרבול" (Super Bowl), "סופר סאנדיי" / "יום ראשון הגדול" (Super Sunday). כתוצאה מכך, אירועים רבים מתייחסים אל האירוע בשם שונה מעט (כגון: "המשחק הגדול"). ב-2006, ה-NFL ניסו לרשום את השם "המשחק הגדול" (The Big Game) כסימן מסחרי, אך ב-2007 הם ויתרו על הניסיון, בגלל התנגדות למהלך מצד אוהדים שנוהגים לכנות כך את משחק הגמר של עונת ה-pac-10 (אחת מהליגות ב-NCAA (התאחדות ספורט הקולג'ים הלאומי בארצות הברית)).
MVP של משחק הסופרבול

ה-MVP של משחק הסופרבול הוא תואר שמוענק לשחקן המצטיין במשחק, הזוכה בתואר נבחר במהלך המשחק על ידי פאנל של כתבים ושדרנים מתחום הפוטבול המהווה 80% משקלול סך הקולות והצבעת האוהדים המהווה 20%.
שיאן הזכיות הוא טום בריידי שזכה בתואר חמש פעמים. ג'ו מונטנה ופטריק מהומס זכו בתואר שלוש פעמים ושלושה שחקנים זכו בתואר פעמיים: ברט סטאר, טרי בראדשו ואיליי מאנינג.
משתתפות וזוכות בסופרבול לאורך השנים

קבוצות מה-NFL שלפני האיחוד המלא והמשכה ב-NFC מובילות במספר הזכיות בסופרבול על קבוצות מה-AFL והמשכה ב-AFC. מצב הזכיות לאחר סופרבול 59 הוא 30–29.
ישנן ארבע קבוצות בליגה שלא הופיעו עד כה בסופרבול: קליבלנד בראונס, דטרויט ליונס, יוסטון טקסאנס וג'קסונוויל ג'אגוארס. ניו יורק ג'טס לא הופיעו בסופרבול מאז המיזוג של 1970.
משתתפות וזוכות בסופרבול לאורך השנים > דירוג הקבוצות על פי מספר הזכיות וההופעות

| שם הקבוצה | מספר זכיות | מספר הופעות |  % זכיות | עונות הופעה בסופרבול (מודגש זכיות) |
| --- | --- | --- | --- | --- |
| ניו אינגלנד פטריוטס | 6 | 11 | 54.5% | 1985, 1996, 2001, 2003, 2004, 2007, 2011, 2014, 2016, 2017, 2018 |
| פיטסבורג סטילרס | 6 | 8 | 75% | 1974, 1975, 1978, 1979, 1995, 2005, 2008, 2010 |
| דאלאס קאובויס | 5 | 8 | 62.5% | 1970, 1971, 1975, 1977, 1978, 1992, 1993, 1995 |
| סן פרנסיסקו 49' | 5 | 8 | 62.5% | 1981, 1984, 1988, 1989, 1994, 2012, 2019, 2023 |
| קנזס סיטי צ'יפס | 4 | 7 | 57% | 1966, 1969, 2019, 2020, 2022, 2023, 2024 |
| גרין ביי פאקרס | 4 | 5 | 80% | 1966, 1967, 1996, 1997, 2010 |
| ניו יורק ג'איינטס | 4 | 5 | 80% | 1986, 1990, 2000, 2007, 2011 |
| דנוור ברונקוס | 3 | 8 | 37.5% | 1977, 1986, 1987, 1989, 1997, 1998, 2013, 2015 |
| וושינגטון רדסקינס | 3 | 5 | 60% | 1972, 1982, 1983, 1987, 1991 |
| אוקלנד ריידרס | 3 | 5 | 60% | 1967, 1976, 1980, 1983, 2002 |
| מיאמי דולפינס | 2 | 5 | 40% | 1971, 1972, 1973, 1982, 1984 |
| אינדיאנפוליס קולטס | 2 | 4 | 50% | 1968, 1970, 2006, 2009 |
| בולטימור רייבנס | 2 | 2 | 100% | 2000, 2012 |
| טמפה ביי באקנירס | 2 | 2 | 100% | 2002, 2020 |
| לוס אנג'לס ראמס | 2 | 5 | 40% | 1979, 1999, 2001, 2018, 2021 |
| פילדלפיה איגלס | 2 | 5 | 40% | 1980, 2004, 2017, 2022, 2024 |
| סיאטל סיהוקס | 1 | 3 | 33.3% | 2005, 2013, 2014 |
| שיקגו ברס | 1 | 2 | 50% | 1985, 2006 |
| ניו יורק ג'טס | 1 | 1 | 100% | 1968 |
| ניו אורלינס סיינטס | 1 | 1 | 100% | 2009 |
| באפלו בילס | 0 | 4 | 0% | 1990, 1991, 1992, 1993 |
| מינסוטה ויקינגס | 0 | 4 | 0% | 1969, 1973, 1974, 1976 |
| אטלנטה פלקונס | 0 | 2 | 0% | 1998, 2016 |
| סינסינטי בנגלס | 0 | 3 | 0% | 1981, 1988, 2021 |
| קרוליינה פנתרס | 0 | 2 | 0% | 2003, 2015 |
| לוס אנג'לס צ'רג'רס | 0 | 1 | 0% | 1994 |
| טנסי טייטאנס | 0 | 1 | 0% | 1999 |
| אריזונה קרדינלס | 0 | 1 | 0% | 2008 |
משתתפות וזוכות בסופרבול לאורך השנים > משחקי אליפות העולם של ה-AFL-NFL

| --- | --- |
(National Football League (NFL: (American Football League (AFL
| משחק | תאריך | קבוצה מנצחת | תוצאה | קבוצה מפסידה | אצטדיון | עיר | מדינה |
| --- | --- | --- | --- | --- | --- | --- | --- |
| 1 | 15 בינואר 1967 | גרין ביי פאקרס | 10-35 | קנזס סיטי צ'יפס | לוס אנג'לס ממוריאל קולוסיאום | לוס אנג'לס | קליפורניה |
| 2 | 14 בינואר 1968 | גרין ביי פאקרס (2) | 14-33 | אוקלנד ריידרס | מיאמי אורנג' בול | מיאמי | פלורידה |
| 3 | 12 בינואר 1969 | ניו יורק ג'טס | 7-16 | בולטימור קולטס | מיאמי אורנג' בול (2) | מיאמי (2) | פלורידה (2) |
| 4 | 11 בינואר 1970 | קנזס סיטי צ'יפס | 7-23 | מינסוטה ויקינגס | אצטדיון טוליין | ניו אורלינס | לואיזיאנה (2) |
הערות שוליים

↑  Super Bowlhttps://www.nielsen.com/news-center/2025/super-bowl-lix-makes-tv-history-with-over-127-million-viewers/ Super Bowl LIX Makes TV History With Over 127 Million Viewers, אתר נילסן, פברואר 2025
↑  NFL won't use Roman numerals for Super Bowl 50, אתר ה-NFL
↑  A Billion People Can Be Wrong, אתר ספורטס אילוסטרייטד, 6 בפברואר 2006
↑  Found at Last: A Tape of the First Super Bowl, וול סטריט ג'ורנל, 5 בפברואר 2011
↑  How Much Does a 2018 Super Bowl Commercial Cost?, ‏superbowl-commercials.org, ‏17 בינואר 2018
↑  Could A Super Bowl Commercial Really Be Worth $10 Million? Suprisingly, Yes., פורבס, 16 בינואר 2015
↑  In the Beginning, There Was a Nipple, אתר ESPN, ‏28 בינואר 2014
↑  סוכנויות הידיעות, הפטמה של ג'נט ג'קסון לא תעלה ל-CBS כסף, באתר ynet, 21 ביולי 2008
↑  דפנה לוסטיג‏, מדונה בסופרבול: אצבע משולשת לזיקנה, באתר וואלה, 6 בפברואר 2012
↑  מערכת וואלה!‏, שערוריית הסופרבול: MIA עלולה לשלם קנס, באתר וואלה, 6 בפברואר 2012
↑  NFL ups suit against M.I.A. to $16.6 million over Super Bowl gesture, אתר פוקס ספורט, 18 במאי 2014
↑  "ליגת הפוטבול נערכת למקרה של סערה בעת משחק הסופרבול", באתר בלומברג, ‏18.12.2013
↑  עוזי דן, סופר ספירה, באתר הארץ, 4 בפברואר 2008
| --- | --- |
בקרת זהויות :  NLI: 987011371305405171  GND: 4315200-4  LCCN: n99005859  NKC: olak2003164514  VIAF: 147932283   WorldCat (עם VIAF): 147932283 
בול אמריקני משנת 1999, לציון משחק הסופרבול הראשון, שנערך בשנת 1967. בבול מופיע כרטיס הכניסה למשחק
תמונה מתוך תשדיר הפרסומת ששודר במהלך הסופרבול ב-1984 למחשבי מקינטוש
אצטדיון NRG ביוסטון מקושט במודעות לקראת סופרבול LI ‏(2017)
אצטדיון סטייט פארם, בשמו הקודם אצטדיון אוניברסיטת פיניקס, שאירח את משחק הסופרבול בשנים 2008 (סופרבול XLII), 2015 (סופרבול XLIX) ו-2023 (סופרבול LVII)
טום בריידי, שיאן ההופעות והניצחונות בסופרבול, וזוכה ארבע פעמים בתואר ה-MVP
אוסקר אמבון

| --- | --- |
אין תמונה חופשית
 לידה:  1 בספטמבר 1947 (בן 77) ארגנטינה 
 לימודי רפואה:  אוניברסיטת בואנוס איירס, אוניברסיטת תל אביב 
 תפקידים:  רופא 
 צאצאים:  נדב אמבון 
 מספר צאצאים:  3 
 
אוסקר אמבון (נולד ב-1 בספטמבר 1947) הוא רופא ישראלי, פרופסור לרפואה שכיהן כמנהל בית החולים רבקה זיו בצפת.
ביוגרפיה

אמבון נולד בארגנטינה. למד רפואה באוניברסיטת בואנוס איירס ועלה לישראל בשנת 1973. התמחה באורולוגיה בבית החולים מאיר בכפר סבא במקביל ללימודי המשך באוניברסיטת תל אביב וקיבל תואר מומחה ב-1982. כמו כן יצא להשתלמות באורולוגיה בלונדון (1988). מ-1982 היה רופא בכיר במחלקה לאורולוגיה בבית החולים רבקה זיו, היה סגן ראש המחלקה ובהמשך מנהל היחידה לאורולוגיה פולשנית, עד 1993. בשנים 1987–1988 שימש כסגן מנהל בית החולים ובין השנים 1993–2014 כיהן כמנהלו. סמוך לעזיבתו את בית החולים זיו עבר לנהל את בית החולים לה פאז בגינאה המשוונית.
אמבון הוא פרופסור חבר אמריטוס של הפקולטה לרפואה של אוניברסיטת בר-אילן וכיום פרופסור חבר במכללה אקדמית צפת, ראש התכנית לתואר שני בניהול מערכות בריאות.
אמבון חבר האיגוד האורולוגי הישראלי וחבר הוועדה להכרה, ביקורת ואבטחת איכות במועצה המדעית של ההסתדרות הרפואית בישראל. הרצה במספר קורסים לרופאים ואחיות בבית החולים זיו ובמכללת צפת. זכה במספר מלגות מחקר והיה חתן הפרס על שם חנוך מילוויצקי (1988). היה שותף בכתיבת 36 מאמרים מדעיים.
בשנים 1990–1991 למד לתואר מוסמך במינהל ציבורי באוניברסיטת הרווארד בארצות הברית. כמו כן היה עמית בתוכנית החינוכית של המזרח התיכון במכון למדיניות חברתית וכלכלית של המזרח התיכון שליד בית הספר למינהל ע"ש קנדי באוניברסיטת הרווארד.
חיים אישים

אמבון נשוי לד"ר רבקה אמבון ואב לשלושה ילדים. אחד מהם הוא איש ההנפשה והקריאייטיב נדב אמבון.
הערות שוליים

↑   רוני לינדר-גנץ, אחרי שלטון של 21 שנה: מנהל חדש נבחר לבית החולים זיו בצפת, באתר TheMarker‏, 15 בספטמבר 2014
↑  ענת יתח, פרופ' אוסקר אמבון: מביה"ח זיו לאפריקה, באתר mynet (כפי שנשמר בארכיון האינטרנט), 4 בינואר 2015
אודי סמליין

אודי סמליין (באפריקנס: Eudy Simelane;‏ 11 במרץ 1977 – 28 באפריל 2008) הייתה כדורגלנית דרום אפריקנית לסבית מוצהרת ופעילת זכויות להט"ב באפריקה, אשר נרצחה לאחר אונס מְתַקֵּן.
ביוגרפיה

סמליין נולדה ב-11 במרץ 1977 בבית החולים הגדול ביותר בעולם בקוות'מה, חאוטנג, דרום אפריקה. בעקבות סיבוכים בלידה, נאלצה סמליין לשהות בבית החולים מספר חודשים לאחר לידתה.
סמליין התגלתה בגיל 21 על ידי ג'וזף מקהונזה, שחקן עבר של קייזר צ'יפס שעסק בפיתוח כדורגל הנשים בדרום אפריקה. מקהונדה הוא המאמן של קבוצת הכדורגל הלאומית של דרום אפריקה לנשים הנקראת גם "בויאנה בויאנה".
סמליין שיחקה גם עבור קבוצת הכדורגל "Springs Home Sweepers F.C" . סמליין גם שימשה כמאמנת של ארבע קבוצות שונות והשתתפה בלימודים כדי להפוך לשופטת כדורגל.
הרצח והמשפט

ב-28 באפריל 2008 נחטפה סמליין, נאנסה ונדקרה כ-25 פעמים בכל חלקי גופה. סמליין מתה מפצעיה וגופתה הושלכה בערוץ נחל בפאתי יוהנסבורג.
ארבעה חשודים במעשה נתפסו והמשפט החל ב-11 בפברואר 2009. אחד מהחשודים הודה במעשה ונידון למאסר של 32 שנים, נאשם אחר נידון למאסר של 35 שנים והשניים הנותרים זוכו מכל אשם
. במהלך המשפט לא הועלתה לדיון נטייתה המינית של סמליין, על אף שזו היוותה את המניע לאונס הקבוצתי ולרצח.
מקרה הרצח נידון בהרחבה בכלי התקשורת באירופה, בדגש על כך שממשלת דרום אפריקה מנסה להסתיר את התופעה ובמשך זמן רב הצליחה להעלים את הרצח מהתקשורת.
הנצחה

בשנת 2009, הוקם בעיר מולדתה גשר זעיר לזכרה של סמליין.
הערות שוליים

↑  http://www.safa.net/index.php?page=tribute
↑  http://www.gmax.co.za/think/pride/news/081003-jhbpriderp2008.html
↑  ספורט5 ספורט5, כוכבת העבר נאנסה ונרצחה כי היא לסבית, באתר News1 מחלקה ראשונה, 13 במרץ 2009
↑  http://www.news24.com/SouthAfrica/News/Life-for-killing-lesbian-activist-20090923
| --- | --- |
בקרת זהויות :  BnF: cb170209152 (data)  ISNI: 0000 0004 4617 3732  LCCN: no2015006463  VIAF: 314815999   WorldCat (עם VIAF): 314815999
אבנר חברה לביטוח

| --- | --- |

 נתונים כלליים
 תקופת הפעילות:  1976–2011 (כ־35 שנים)
 בעלות:  מחולקת בין חברות הביטוח, על פי חלקן היחסי בשוק ביטוח הרכב
 ענפי תעשייה:  ביטוח
 
אבנר (איגוד לביטוח נפגעי רכב) היה תאגיד שהוקם ביוזמת המפקח על הביטוח ד"ר יעקב פיקר וחברות הביטוח בישראל העוסקות בביטוח חובה לרכב והופעל בשנת 1976, במקביל ליישום חוק פיצויים לנפגעי תאונות דרכים.